Frika e një vale të re të COVID-19 në Australi 
Që nga fillimi i pandemisë, Australia identifikoi 27 mijë e 750 infektime me koronavirus. Më shumë se 900 persona kanë vdekur.
Autoritetet australiane paralajmërojnë se janë duke u përballur me një situatë të rrezikshme të shkaktuar nga pandemia e koronavirusit pas njoftimit për rreth 20 raste të reja të infektimeve të identifikuara në Australinë e Jugut, shpërthimi i parë që nga muaji prill. Pas shtatë muajsh pa asnjë transmetim të koronavirusit në komunitet, Australia e Jugut po lufton tani për të parandaluar përhahjen e një vale rastesh të reja. Shumica e infeksioneve të identifikuara janë brenda të njëjtës familje. Burimi i virusit besohet të ketë qënë në një hotel në Adelaide ku udhëtarët australianë janë vendosur në karantinë të detyrueshme pasi ishin kthyer nga vende të huaja. Një pastrues i infektuar besohet se përhapi virusin tek familja e tij, që përfshin edhe një punonjës burgu. Autoritetet shëndetësore po punojnë në gjurmimin e të gjitha kontakteve të të infektuarve. Mijëra njerëz janë testuar që nga zbulimi i rasteve të reja. Të hënën u zbulua vetëm një rast i ri, por Kryeministri i Australisë së Jugut, Steven Marshall bëri thirrje për kujdes të shtuar. tha ai. Qeveria vendosi kufizime të reja emergjente në Australinë e Jugut si mbylljen e palestrave, ndërsa fluturimet ndërkombëtare janë pezulluar për shtatë ditë. Vala e re mund të pengojë përpjekjet e Australisë për rihapjen e kufijve deri në Krishtlindje. Australia e Perëndimit, Tasmania dhe Territori i Veriut po rivendosin masat e karantinës për banorët e Australisë së Jugut. Por shtete si Uellsi i Ri i Jugut, nuk kanë ndërmend t’u refuzojnë hyrjen visitorëve nga Australia e Jugut. tha Kryeministri i shtetit të Uellsit të Ri Jugor, Gladys Berejiklian. Uellsi i Ri i Jugut regjistroi ditën e dhjetë radhazi pa ndonjë transmetim në komunitet të COVID-19, ndërsa zyrtarët e shtetit Viktoria thonë se kanë 18 ditë pa infeksione të reja pas lehtësimit të masave të rrepta të izolimit në qytetin e Melburnit. Që nga fillimi i pandemisë, Australia identifikoi 27 mijë e 750 raste me koronavirus. Më shumë se 900 persona kanë vdekur. Australia mbylli kufijtë e saj ndërkombëtarë për shtetasit e huaj që nga muaji mars.